P r e d k l a d a c i a     s p r á v a

Dňa 7. novembra 2008 sa v Bruseli uskutočnilo mimoriadne zasadnutie Európskej rady, ktoré zvolal prezident Francúzskej republiky a predseda ER Nicolas Sarkozy. Slovenskú republiku na stretnutí zastupoval predseda vlády SR Robert Fico.

Témou neformálneho stretnutia vo forme pracovného obeda bola výlučne problematika aktuálnej finančnej krízy. Jeho cieľom bola príprava jednotnej pozície EÚ na medzinárodný summit G20 k obnove svetového finančného systému dňa 15. novembra 2008 vo Washingtone. 

Výstupom z rokovania hláv štátov a predsedov vlád členských krajín EÚ boli tzv. Dohodnuté línie. Za základné princípy potrebnej medzinárodnej reformy finančného systému boli odsúhlasené: efektívny dohľad nad všetkými druhmi finančných inštitúcií, zodpovednosť a transparentnosť finančných subjektov, posilnenie úlohy Medzinárodného menového fondu a minimalizovanie finančných rizík.

	Predpokladáme, že materiál, a najmä uplatňovanie dohodnutých princípov, môže mať finančné dopady na podnikateľské prostredie na Slovensku. Úloha analyzovať závery Európskej rady, vrátane uplatňovania dohodnutých línií, je súčasťou uznesenia predkladaného materiálu.